钦定古今图书集成/明伦汇编/宫闱典/第047卷 > 盛姬
## 钦定古今图书集成/明伦汇编/宫闱典/第047卷 > 盛姬

按《穆天子传》：甲戌，天子西北囗，姬姓也，盛柏之子也，
天子赐之上姬之长，是曰盛门。天子乃为之台，是曰
重璧之台。戊寅，天子东狃于泽中，逢寒疾，天子舍于
泽中，盛姬告病，天子怜之，囗泽曰“寒氏。”盛姬求饮，天
子命人取浆而给，是曰壶輲。天子西至于重璧之台，
盛姬告病囗，天子哀之，是曰“哀次。”天子乃殡盛姬于
毂丘之庙囗壬寅，天子命哭，启为主，祭父。宾丧天子，
王女叔㛗为主。天子囗宾之命终丧礼。于是殇祀而
哭。内史执策，官人囗《丌职》，曾祝敷筵席，设几盛馈，具
肺盐羹胾脯枣。醢、鱼、腊、糗、韭百物，乃陈腥俎十二，
干豆九十鼎，敦、壶、尊四十器。曾祝祭食，进肺，盐祭酒。
乃献丧主伊扈，伊扈拜受囗祭女，又献女主叔㛗，叔
㛗拜受祭囗祝报祭觞。大师乃哭。即位毕，哭。内史囗
策而哭，曾祝捧馈而哭，御者囗祈而哭，抗者觞夕而
哭，佐者承斗而哭，佐者衣衾佩囗而哭。乐囗人，陈琴
瑟囗竽籥。𥭳筦而哭。百囗众官人各囗其职事以哭，
曰：“士女错踊”，九囗乃终。丧主伊扈哭出造舍，父兄宗
姓及在位者从之，佐者哭且彻馈及壶鼎俎豆。众宫
人各囗其职，皆哭而出。井利囗事。后出而收。癸卯，大
哭殇，祀而载。甲辰，天子南葬盛姬于乐池之南，天子
乃命盛姬囗之丧视皇后之葬法，亦不拜。后于诸侯
河济之间共事韦、谷、黄城三邦之事。辇丧，七萃之士，
抗者即事。曾祝先丧。大匠御棺，日月之旗，七星之文，
鼓钟以葬，龙旗以囗，鸟以建鼓，兽以建钟，龙以建旗。
曰：丧之先后及哭踊者之间，毕有钟旗，囗百物，丧器
井利典之，列于丧行，靡有不备。击鼓以行丧，举旗以
劝之，击钟以止哭，弥旗以节之，曰囗祀。大哭九，而终
丧出于门。丧主即位，周室父兄子孙倍之，诸侯属子
王吏倍之，外官王属七萃之士倍之，姬姓子弟倍之，
执职之人倍之，百官众人倍之；哭者七倍之，踊者三
十行，行萃百人。女主即位，嬖人群女倍之，王臣姬姓
之女倍之，宫官人倍之，宫贤庶妾倍之；哭者五倍，踊
者次从，曰：“天子命丧，一里而击钟”，止哭，曰“匠人哭于
车上”，曾祝哭于丧，七萃之士哭于丧所，曰“小哭。”错踊，
三踊而行，五里而次，曰丧。三舍至于哀次，五舍至于
重璧之台，乃休，天子，乃周姑繇之水以圜丧车是曰。
车曰“殇”，祀之。孟冬辛亥，邢侯、曹侯来吊，内史将之，
以见天子，天子告不豫而辞焉。邢侯、曹侯乃吊太子，
太子哭出庙门以迎，邢侯再拜劳之，侯不答拜。邢侯
谒哭于庙，太子先哭而入，西向即位。内史、宾侯北向
而立，大哭九。邢侯厝踊三而止。太子送邢侯至庙门
之外，邢侯遂出，太子再拜送之。曹侯庙吊，入哭，太子
送之，亦如邢侯之礼。壬子，天子具官见邢侯、曹侯。天
子还返邢侯，曹侯执见拜。天子之武一，天子见之，乃
遣邢侯、曹侯归于其邦。王官执礼，共于二侯如故。曰：
“天子出宪，以或襚赗。”癸丑大哭而囗，甲寅殇祀，大哭
而行。丧五舍于大次，曰丧三日于大次，殇祀如初。辛
酉大成，百物皆备。壬戌葬史录繇，鼓钟以赤下棺。七
萃之士囗，士女错踊。九囗丧下昧爽，天子使嬖人赠
用文锦明衣九领，丧宗伊扈赠用变裳，女主叔㛗赠
用茵组百嬖人。官师毕赠，井利乃藏。报哭于大次，祥
祠囗祝。丧罢，哭辞。于远人为盛姬，谥曰“哀淑人。”天子
丘人，是曰“淑人之丘。”乙丑，天子东征，舍于五鹿，叔㛗
思哭，是曰“女㛗之丘。”丁卯，天子东征，钓于漯水，以祭
淑人，是曰“祭丘。”己巳，天子东征，食马于漯水之上，乃
鼓之棘，是曰“马主。”癸酉，天子南征，至于菹台。仲冬甲
戌，天子西征，至于因氏。天子乃钓于河，以观姑繇之
水。丁丑，天子北征。戊寅，舍于河上，乃致父兄子弟、王
臣姬囗祥，祀毕，哭终丧于嚣氏。己卯，天子西济于河
嚣氏之遂。庚辰，舍于茅尺。于是禋祀除丧，始乐素服
而归，是曰素氏。天子遂西南。癸未，至于野王。甲申，天
子北升于大北之邓，而降休于两柏之下。天子永念
伤心，乃思淑人盛姬，于是流涕。七萃之士，葽豫上谏
于天子曰：“自古有死有生，岂独淑人。天子不乐，出于
永思。永思有益，莫忘其新。”天子哀之，乃又流涕是日
辍。